REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/251-15

16. jun 2015. godine

B e o g r a d

Z A P I S N I K

27. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 10. JUNA 2015. GODINE

Sednica je počela u 10,35 časova.

Sednicom je predsedavala Vesna Marjanović, predsednica Odbora.

Sednici su prisustvovali: Milorad Cvetanović, Nebojša Tatomir, Dušica Stojković, Milan Stevanović, Saša Mirković, Nenad Milosavljević, Srđan Dragojević, mr Aleksandra Jerkov, Mira Petrović i Ljiljana Nestorović, članovi Odbora.

Sednici su prisustvovali: Jelena Mijatović, Aida Ćorović i Aleksandar Čotrić, zamenici članova Odbora.

Sednici nisu prisustvovali članovi Odbora Milena Turk, Mirjana Andrić,Sanja Nikolić i Branka Karavidić, niti njegov zamenik.

Pored članova Odbora sednici je prisustvovao narodni poslanik Zoran Živković.

Sednici su prisustvovali: Dušica Stojanović, savetnik u Ministarstvu finansija, Dalila Ljubičić, predstavnik Asocijacije medija, Lidija Obradović, generalni sekretar dnevnog lista “Novosti”, Veselin Simonović i Boris Radan, predstavnici dnevnog lista “Blic”, Saša Milovanović i Ljiljana Conić, predstavnici dnevnog lista “Kurir”.

Odbor je jednoglasno usvojio sledeći:

D n e v n i r e d:

1. Inicijativa za izmenu člana 23. Zakona o porezu na dodatu vrednost;
2. Razmatranje zahteva Udruženja za kreativnu industriju – Privredna komora Srbije i usvajanje Zaključka;
3. Inicijativa za pokretanje postupka za izbor članova Nacionalnog saveta za kulturu iz reda ovlašćenih predlagača čiji predstavnici nedostaju;
4. Razno.

**PRVA TAČKA:** Inicijativa za izmenu člana 23. Zakona o porezu na dodatu vrednost.

**Vesna Marjanović** je istakla da je Inicijativu za izmenu člana 23. Zakona o porezu na dodatu vrednost podneo član Odbora, Saša Mirković, kao i da su uz njegovu saglasnost pozvani da na današnjoj sednici prisustvuju predstavnici Ministarstva finansija, medijskih udrženja i dnevnih listova.

Napomenula je da je podneta Inicijativa u skladu sa delokrugom rada Odbora i upoznala je članove Odbora sa procedurom izmene i dopune zakona u Narodnoj skupštini.

**Saša Mirković** se zahvalio svim gostima što su se odazvali pozivu da prisustvuju današnjoj sednici Odbora za kulturu i informisanje i izrazio žaljenje što sednici nisu mogli da prisustvuju predstavnici Ministarstva kulture i informisanja i Ministarstva privrede. Objasnio je da je razlog za podnošenje ove Inicijative, težak i neodrživ položaj dnevnih listova, prouzrokovan ekonomskom krizom u Srbiji. Upoznao je članove Odbora sa situacijom u medijima u regionu, naglasivši da Narodna skupština treba da podrži štampane medije i druge izdavače, tako što bi usvojila izmene i dopune Zakona o porezu na dodatu vrednost, kojim bi se snizila stopa ovog poreza.

Posebno je ukazao na značaj koji imaju štampani mediji, a koji se, pored njihove osnovne delatnosti, naročito ogleda i u broju zaposlenih u ovoj oblasti. Rekao je da bi smanjenje stope poreza na dodatnu vrednost poboljšalo materijalan položaj štampanih medija i da ne bi bitno uticalo na Budžet Republike Srbije.

**Saša Milovanović** se zahvalio članovima Odbora na razumevanju za stanje u štampanim medijima i ukazao je na činjenicu da bi smanjenje stope poreza na dodatu vrednost sa 10% na 5%, sačuvalo više hiljada radnih mesta u ovoj oblasti. Ukazao je na probleme sa kojima se susreću štampani mediji u svom radu, napomenuvši da je dnevni tiraž gotovo prepolovljen, sa 750 000 na 460 000 prodatih primeraka.

Istakao je da smatra da je najbolje rešenje za privredu Republike Srbije da se smanji poreska stopa na štampane medije, jer bi se tom merom pomoglo kompanijama da sačuvaju postojeća radna mesta, a Budžet se ne bi ozbiljnije ugrozio smanjenjem poreskih prihoda. Pozvao je članove Odbora da podrže ovu Inicijatiju, rekavši da je ona u saglasnosti sa evropskom praksom, jer je u mnogim državama Evropske unije stopa poreza na dodatu vrednost za štampane medije 2 do 5 procenata.

**Srđan Dragojević** je podržao donošenje svih inicijativa koje imaju za svrhu poboljšanje stanja u oblasti kulture i informisanja. Konstatovao je da podneta inicijativa ima takvu svrhu i izrazio je uverenje da bi eventualno poboljšanje materijalnog položaja medija u Srbiji doprinelo kvalitetnijem i objektivnijem novinarstvu. Istakao je da je potrebno smanjiti poresku stopu i na ulaznice za bioskopske i pozorišne predstave, naglasivši da pozorišna i filmska deltanost dele istu sudbinu kao i štampani mediji.

Zamolio je članove Odbora da uključe i njegov predlog u sastav podnete Inicijative.

**Nebojša Tatomir** je postavio pitanje predstavnicima medija, kako bi smanjenje poreske stope uticalo na njihovu uređivačku politiku i da li bi se poboljšao kvalitet dnevnih novina. Istakao je da je potreban dijalog sa predstavnicima medija u vezi sa ovim pitanjem, napomenuvši da lično smatra da izmene i dopune Zakona o porezu na dodatu vrednost ne bi doprinele poboljšanju kvaliteta dnevnih novina.

**Dalila Ljubičić** je upoznala članove Odbora sa aktivnostima Asocijacije medija.

Istakla je da je Asocijacija medija uradila detaljnu studiju u kojoj je analizirala tržišno poslovanje štampanih medija, kao i da je nakon opsežne analize uputila inicijativu Ministarstvu finansija, sa zahtevom da se smanji stopa poreza na dodatnu vrednost sa 10 na 5 procenata. Napomenula je da je Asocijacija medija spremna da podrži predlog Srđana Dragojevića, posebno zato što se radi o dve različite tačke istog člana Zakona o porezu na dodatu vrednost.

**Dušica Stojanović** je rekla da je Sektor za fiskalni sistem, Ministarstva finansija, primio inicijativu koju je podnela Asocijacija medija i da trenutno sagledava da li je podneta inicijativa u skladu sa direktivama Evropske unije i Aneksom III, kao i da će nakon analiza utvrditi da li je moguće doneti izmene i dopune Zakona o porezu na dodatu vrednost.

**Vesna Marjanović** je ukazala na važnost poštovanja direktiva Evropske unije, ali je i istakla da veruje da Inicijativa za izmene i dopune Zakona o porezu na dodatu vrednost ne bi bile u suprotnosti sa tim direktivama.

**Saša Mirković** je zamolio narodne poslanike da se pridržavaju usvojenog Dnevnog reda i da raspravu vode u skladu sa tim. Konstatovao je da je Prva tačka Dnevnog reda, Inicijativa za izmenu člana 23. Zakona o porezu na dodatu vrednost i da je suvišno raspravu proširivati na uređivačku politiku pojedinih dnevnih novina. Podržao je predlog Srđana Dragojevića da se stopa poreza na dodatu vrednost smanji za ulaznice za bioskopske i pozorišne predstave.

**Nebojša Tatomir** se složio sa konstatacijom Saše Mirkovića koja se odnosi na uređivačku politiku dnevnih novina u Srbiji, ali je ukazao na važnost ove teme i ponovio je da je idealna prilika da se od predstavnika dnevnih listova detaljnije informišu o ovoj temi. Istakao je da je neophodno dobiti i stav Vlade Republike Srbije po ovom pitanju i da tek nakon toga treba doneti odluku da li će Odbor podržati ovu Inicijativu.

**Veselin Simonović** je naglasio da mere predviđene ovom Inicijativom pomažu svim dnevnim listovima podjednako, kao i da se nijedan list ne favorizuju. Upoznao je članove Odbora sa evropskom praksom po pitanju poreza na dodatu vrednost na štampane medije, napomenuvši da je smanjenje poreza na dodatu vrednost iznuđen potez koji ima za cilj pomoć svim izdavačima u periodu ekonomske krize i sve jače konkurencije. Napomenuo je da će, ukoliko se ne usvoji predložena Inicijativa, izdavači biti primorani da smanjuju troškove otpuštanjem zaposlenih.

**Ljiljana Nestorović** je podržala predloženu Inicijativu, ali je izrazila sumnju da će mere predložene ovom Inicijativom biti dovoljne za ekonomski opstanak dnevnih listova i napomenula da je neophodno naći sistemsko i trajno rešenje. Ukazala je na potrebu da izdanja dnevnih listova budu kvalitetnije uređena.

**Nino Brajović** je rekao da bi povećanje plata novinara uticalo na kvalitet dnevnih novina. Upoznao je članove Odbora sa ekonomskom situacijom u medijima, u Srbiji i regionu, naglasivši da je ekonomska kriza uticala na smanjenje tiraža dnevnih novina za 40 %. Podržao je i meru kojom se predviđa smanjenje poreza na dodatu vrednost na 5% za usluge oglašavanja u dnevnim i periodičnim novinama.

**Vesna Marjanović** je konstatovala da u skladu sa Poslovnikom, Odbor nema pravo da predlaže izmene i dopune zakona. Ukazala je na činjenicu da pravo predlaganja zakona ima svaki narodni poslanik i predložila da Odbor podrži inicijative koje su podneli članovi Odbora Saša Mirković i Srđana Dragojevića. Naglasila je da usvajanje Inicijative ne bi proizvelo pravno obavezujuće posledice, ali da bi nosilo izvesnu težinu i poslalo jasno poruku.

**Nebojša Tatomir** se nije složio sa predlogom koji je iznela Vesna Marjanović i predložio je da se na današnjoj sednici ne glasa o ovoj Inicijativi.

**Saša Mirković** je naveo da će podržati predlog Srđana Dragojevića, koga je ujedno i zamolio da svoj predlog pravno uobliči u formu inicijative i podnese na novoj sednici Odbora. Zamolio je članove Odbora da glasaju o predloženoj Inicijativi, napomenuvši da će u narednim danima obaviti konsultacije sa predsednicima svih poslaničkih grupa i zamoliti ih da podrže njegovu Inicijativu.

**Aleksandra Jerkov** je konstatovala da Inicijativa Saše Mirkovića, kao i predlog Srđana Dragojevića predviđaju izmenu i dopunu istog člana zakona i u vezi sa tim je napomenula da ne vidi razlog zašto bi članovi Odbora ponovo razgovarali na ovu temu na narednoj sednici.

**Srđan Dragojević** je naglasio da ne vidi razlog zbog čega bi Odbor, na novoj sednici, ponovo diskutovao o njegovom predlogu i zamolio je članove Odbora da podrže Inicijativu Saše Mirkovića, kao i njegov predlog na današnjoj sednici.

**Vesna Marjanović** je predložila da se članovi Odbora posebno izjasne o Inicijativi Saše Mirkovića i predlogu Srđana Dragojevića.

**Saša Mirković** se složio sa predlogom Vesne Marjanović i zamolio je Srđana Dragojevića da svoj predlog pravno uobliči i dostavi Narodnoj skupštini.

**Milan Stevanović** je istakao da bi usvajanje ove Inicijative negativno uticalo na budući rad drugih odbora Narodne skupštine. Konstatovao je da smatra da prema Poslovniku, izmene i dopune zakona iz oblasti finansija ne spadaju u delokrug rada Odbora za kulturu i informisanje, već Odbora za finansije, republički budžet i kontrolu trošenja javnih sredstava.

**Zoran Živković** je podsetio na postupak donošenja zakona, naglasivši da svaki poslanik ima pravo da predloži donošenje zakona. Istakao je da je sasvim legitimno da Odbor štiti zaposlene u kulturi i informisanju, ali da takvim odlukama dovodi u težak položaj ostale odbore Narodne skupštine.

**Dalila Ljubičić** je rekla da je Asocijacija medija uradila analizu efekata koje bi izmena člana 23. Zakona o porezu na dodatu vrednost imala na Budžet Republike Srbije i da se došla do zaključka da bi veći gubitak za Budžet bio nastavak smanjenja tiraža dnevnih novina, nego što bi bilo smanjenje stope poreza na dodatu vrednost sa 10% na 5%.

**Vesna Marjanović** je istakla da nije sigurna da bi Inicijativa Saše Mirkovića, kao i predlog Srđana Dragojevića, ukoliko bi se danas glasalo, dobile podršku Odbora. Upitila je predlagače da li ostaju pri svom stavu da Odbor na današnjoj sednici glasa za njihovo usvajanje.

**Saša Mirković i Srđan Dragojević** su se složili da žele da se na 27. sednici Odbora stavi na glasanje Inicijativa za izmenu člana 23. Zakona o porezu na dodatu vrednost i predlog za izmenu člana 23. Zakona o porezu na dodatu vrednost.

Predsedavajuća je zaključila raspravu u vezi sa ovom tačkom Dnevnog reda i stavila na glasanje Inicijativu Saše Mirkovića i predlog Srđana Dragojevića.

Odbor je sa **8 glasova za**, **1 glasom protiv**, **1 uzdržanim glasom**, dok jedan član nije glasao, **prihvatio** Inicijativa za izmenu člana 23. Zakona o porezu na dodatu vrednost, koji je podneo narodni poslanik Saša Mirković.

Odbor je sa **9 glasova za** i **1 glasom protiv,** dok jedan član nije glasao, **prihvatio** Predlog izmene člana 23. Zakona o porezu na dodatu vrednost, koji je podneo narodni poslanik Srđan Dragojević.

**DRUGA TAČKA:** Razmatranje zahteva Udruženja za kreativnu industriju – Privredna komora Srbije i usvajanje Zaključka.

**Vesna Marjanović** je istakla da je narodni poslanik Srđan Dragojević, obavio konsultacije sa članovima Privredne komore Srbije i Regulatornog tela za elektronske medije, u vezi sa Inicijativom za proširenje reklamnog bloka po satu za jedan minut u medijima, za promociju kulturnih događaja i manifestacija.

**Srđan Dragojević** je podsetio članove Odbora na sadržaj same Inicijative, napomenuvši da bi sprovođenje u delo ove Inicijative doprinelo jačanju kulturne svesti građana Srbije. Naglasio je da proširenje reklamnog bloka za jedan minut ne bi išlo na štetu emitera, već da bi i sami emiteri imali korist od ovakve akcije.

**Saša Mirković** je konstatovao da je situacija u elektronskim medijima kompleksna i da se brojni emiteri ne pridržavaju zakonom propisanih ograničenja, po pitanju reklamnog oglašavanja. Ukazao je na činjenicu da Regulatorno telo za elektronske medije ne sprovodi dovoljno detaljnu kontrolu i da ovakve prekršaje ne sankcioniše. Rekao je da nije siguran da može podržati predlog Srđana Dragojevića iz razloga što veruje da će emiteri vreme predviđeno za promociju kulturnih sadržaja zloupotrebiti za reklamno oglašvanje. Istakao je da je potrebno da se Inicijativa odnosi na elektronske medije na svim nivoima , a ne samo na medije sa nacionalnom frekvencijom.

**Vesna Marjanović** je podržala izlaganje Srđana Dragojevića, napomenuvši da ova Inicijativa ide u korist svih građana Srbije. Naglasila je da je u delokrugu rada Odbora da predlaže ovakve i slične inicijative, kao i da te inicijative ne sadrže zakonsku obavezu, već samo preporuku.

**Srđan Dragojević** je rekao da je obavio razgovore sa pojedinim predstavnicima elektronskih medija i da su oni spremni da podrže ovu Inicijativu. Objasnio je da u Predlogu zaključka, sastavljenim u vezi sa ovom Inicijativom, stoji da se ona odnosi na sve elektronske medije sa nacionalnom frekvencijom, kao i da se odnosi na lokalne i gradske emitere.

Posebno je ukazao na činjenicu da je imao konsultacije sa predstavnicima Filmskog centra Srbije i napomenuo je da su oni voljni da pruže punu logističku podršku ovom projektu.

**Saša Mirković** je istakao da Predlog zaključka Srđana Dragojevića ima njegovu podršku, kao i to da će on podržati ovu Inicijativu, jer se ona odnosi na elektronske medije na svim nivoima.

**Aida Ćorović** je ukazala na značaj Inicijative Srđana Dragojevića, naglasivši da će Inicijativa imati pozitivan efekat na građane Srbije.

**Aleksandra Jerkov** je rekla da smatra da je potrebno izmeniti drugu tačku Predloga zaključka i detaljnije definisati koji se projekti mogu emitovati u reklamnim blokovima elektronskih medija.

Članovi Odbora su se saglasili da se druga tačka Predloga zaključka izmeni, tako što bi se dodalo da prioritet treba da imaju projekti koji su na redovnom konkursu podržani od strane Ministarstva kulture i informisanja.

Predsedavajuća je zaključila raspravu u vezi sa ovom tačkom Dnevnog reda i stavila na glasanje Inicijativu Srđana Dragojevića za proširenje reklamnog bloka po satu za jedan minut u medijima, za promociju kulturnih događaja i manifestacija.

Članovi Odbora za kulturu i informisanje su **jednoglasno** usvojio Predlog zaključaka koji glasi:

1. Odbor predlaže Regulatornom telu za elektronske medije da donese odluku kojom bi se u okviru jednog punog sata emitovanog programa, komercijalnih pružalaca medijske usluge, televizijskog i radijskog oglašavanja obezbedio jedan minut za kulturu, bez naknade. Reklamni blok bi po punom satu trajao 6+1 minut na Javnom servisu i 12+1 minut na Televizijama sa nacionalnom frekvencijom i lokalnim/gradskim televizijama(emiterima).

2. Odbor je zauzeo stav da prioritet treba da imaju projekti koji su na redovnom konkursu podržani od strane Ministarstva kulture i informisanja, a da odluku o izboru projekata vrši Nacionalni savet za kulturu.

3. Organizacione poslove u pripremi reklamnog sadržaja treba da obavlja Filmski centar Srbije.

4. Ovaj zaključak dostaviti Savetu Regulatornog tela za elektronske medije.

**TREĆA TAČKA:** Inicijativa za pokretanje postupka za izbor članova Nacionalnog saveta za kulturu iz reda ovlašćenih predlagača čiji predstavnici nedostaju.

**Vesna Marjanović** je upoznala članove Odbora sa informacijom koju je Odboru dostavio Nacionalni savet za kulturu, a koja se odnosi na otežano funkcionisanje Saveta zbog smanjenog broja članova Saveta za četiri, kao i da je potrebno ova mesta popuniti izborom novih članova . Zamolila je članove Odbora da podrže Inicijativu, kojom bi se predsednica Odbora, Vesna Marjanović, ovlastila da ovu informaciju prosledi svim ovlašćenim predlagačima čiji predstavnici nedostaju u Savetu.

Članovi Odbora su **jednoglasno** usvojili Inicijativu za pokretanje postupka za izbor članova Nacionalnog saveta za kulturu iz reda ovlašćenih predlagača čiji predstavnici nedostaju.

**ČETVRTA TAČKA:** Razno.

Rasprava u vezi sa ovom tačkom Dnevnog reda nije otvarana.

Sednica je završena u 13,10 časova.

SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sanja Pecelj Vesna Marjanović